b'\n_START_ARTICLE_\nKullan ruukki\n_START_PARAGRAPH_\nKullan ruukki toimi Tenholassa Kullanj\xc3\xa4rven etel\xc3\xa4puolella Kockb\xc3\xb6letr\xc3\xa4sket-j\xc3\xa4rvest\xc3\xa4 Kvarntr\xc3\xa4sket-j\xc3\xa4rveen laskevan joen varrella l\xc3\xa4hell\xc3\xa4 Kullan kyl\xc3\xa4\xc3\xa4 vuosina 1730\xe2\x80\x931754._NEWLINE_Kullan koskessa oli jo 1600-luvulla kolme puromylly\xc3\xa4 jotka h\xc3\xa4vitettiin kun ruukki ja masuuni rakennettiin. Ruukin tarvitseman malmin ja sen tuottaman takkiraudan kuljetus osoittautui hankalaksi ja niinp ruukin toiminta p\xc3\xa4\xc3\xa4ttyi jo 1754 ja masuuni purettiin todenn\xc3\xa4k\xc3\xb6isesti vuonna 1766. _NEWLINE_Ruukkialueella joen l\xc3\xa4nsirannalla on s\xc3\xa4ilynyt kivill\xc3\xa4 vahvistettu pato, suurista lohkokivist\xc3\xa4 tehty mahdollinen rakennuksen pohja ja maakumpare jonka kohdalla masuuni on mahdollisesti sijainnut. It\xc3\xa4rannalla on pato- ja siltarakenteiden j\xc3\xa4\xc3\xa4nteit\xc3\xa4, rakennuksen pohja ja vanha tie sek\xc3\xa4 kalliolouhos. L\xc3\xa4nsirannalla on edelleen runsaasti kuonaa ruukin ajoilta sek\xc3\xa4 sysi- ja liuskekivikasoja. Ruukin paikalta noin 500 metri\xc3\xa4 pohjoiseen on mahdollisesti 1730-luvulla rakennetun kaksikivisen vesimyllyn ja myllypadon rauniot. L\xc3\xa4heisen Kullan kyl\xc3\xa4n alueelta on l\xc3\xb6ydetty yli 30 vanhaa miilunpohjaa.'